Izr. prof. dr. Anja Strojin Štampar je odvetnica – partnerka v Odvetniški družbi Sibinčič Križanec v Ljubljani. Dela na področjih korporacijskega prava, prevzemov in združitev, korporativnega upravljanja, insolvenčnega prava, finančnega prava in kompleksnih gospodarskih poslov. Z več kot petnajstletnimi izkušnjami na vodstvenih in vodilnih delovnih mestih v gospodarskih družbah (direktorica pravnega oddelka in članica uprave v Kapitalski družbi pokojninskega in invalidskega zavarovanja, d. d.; članica uprave v Slovenskem državnem holdingu, d. d.) je pridobila poglobljeno pravno in poslovno znanje na področju upravljanja premoženja, pokojninskih skladov in upravljanja gospodarskih družb. Poklicne izkušnje je pridobivala tudi na različnih delovnih mestih v pravosodju (med drugim kot sodniška pripravnica, strokovna sodelavka in odvetnica pri Odvetniški družbi Jadek & Pensa). Bila je tudi članica nadzornih svetov v več slovenskih gospodarskih družbah.

Izr. prof. dr. Anja Strojin Štampar je doktorica pravnih znanosti s področja korporacijskega prava (Nova univerza, Evropska pravna fakulteta) ter magistra poslovnih ved (Univerza v Ljubljani, Ekonomska fakulteta). Na Univerzi McGill (Kanada) je opravila podiplomski študij mednarodnega gospodarskega prava (LL.M), na Univerzi v Ljubljani (Filozofska fakulteta) pa je poleg prava diplomirala tudi iz francoščine in splošnega jezikoslovja. Na Ekonomski fakulteti Univerze v Ljubljani je zaključila program MBA (2014), ki ga je nato nadgradila z diplomo na bolonjskem podiplomskem magistrskem programu »Poslovodenje in organizacija« (2017).

Je avtorica več pisnih strokovnih in znanstvenih prispevkov ter predavateljica na strokovnih srečanjih (Dnevi slovenskih pravnikov, Dnevi zavarovalništva, izobraževalni dogodki Združenja nadzornikov Slovenije). Pri svojem raziskovalnem delu se osredotoča na sisteme upravljanja gospodarski družb, upravljanje kapitalskih naložb države, kompleksne mednarodne gospodarske posle in varstvo človekovih pravic v gospodarstvu. Sodeluje tudi pri pripravi priporočil dobre prakse korporativnega upravljanja pri Združenju nadzornikov Slovenije. Je avtorica monografije *Delniška družba z enotirnim sistemom upravljanja* (2018) ter soavtorica znanstvenih monografij *Delavski predstavniki v organih vodenja in nadzora gospodarskih družb: Pravni vidiki s primeri iz sodne in poslovne prakse* (2022) in *Gospodarstvo in varstvo človekovih pravic, primerjalno pravna analiza vloge in pristojnosti Slovenskega državnega holdinga d.d. pri spoštovanju človekovih pravic* (2021). Aktivno se ukvarja z raziskovanje človekovih pravic v gospodarstvu in družbene odgovornosti ter je soavtorica v zborniku razprav *Za družbeno odgovornost* (2018) in v zborniku razprav *Država kot dober gospodar* (2019).